Laparans Zezi i sanze | Lavi Zezi
SAPIT 60
Laparans Zezi i sanze e zot vwar Kris dan son laglwar
MATYE 16:28–17:13 MARK 9:1-13 LIK 9:27-36
EN VIZYON KOT LAPARANS ZEZI I SANZE
BANN ZAPOT I TANN LAVWA BONDYE
Zezi pe ansenny bann dimoun dan rezyon Sezare Filip, en landrwa ki apepre 25 kilomet avek Montanny Ermonn. Zezi i dir en keksoz ki sirprann son bann zapot. I dir: “Laverite mon dir zot, i annan serten ki pe debout la ki pa pou mor avan zot vwar Garson zonm pe vini dan son Rwayonm.”​—Matye 16:28.
Petet bann disip pe demann zot lekor ki Zezi pe esey dir. Apepre en semenn pli tar, i pran trwa parmi son bann zapot, Pyer, Zak ek Zan e i anmenn zot anler lo en montanny byen o. I tre probab ki i tar dan lannwit vi ki sa trwa zonm i ansonmey. Ler Zezi pe priye, son laparans i sanze la devan zot. Bann zapot i vwar son figir briye parey soley e son lenz i vin blan klate parey lalimyer.
Apre de zonm ki ganny idantifye konman “Moiz ek Eliya” i aparet. Zot konmans koz avek Zezi lo ‘son depar ki pou ariv Zerizalenm.’ (Lik 9:30, 31) I paret ki son depar pe refer avek lanmor Zezi ek son rezireksyon ki pou arive apre. Zezi fek koz lo la pa tro lontan pase. (Matye 16:21) Sa konversasyon i montre ki kontrerman avek sa ki Pyer ti’n ankouraz Zezi pour fer, i pa pe esey evit en lanmor fermal.
La sa trwa zonm i nepli ansonmey, zot etonnen, zot gete e ekoute. Sa i en vizyon, me i paret telman reel ki Pyer i esey rod en fason pour partisip dan sa ki pe pase. I dir: “Ansenyan, i byen ki nou la. Les nou mont trwa latant, enn pour ou, enn pour Moiz e enn pour Eliya.” (Mark 9:5) Eski Pyer i anvi mont bann latant pour ki sa vizyon i dir plis letan?
Ler Pyer pe koze, en nyaz klate i kouver zot e zot tann en lavwa dan sa nyaz dir: “Sa i mon garson ki mon kontan, sa enn ki mon’n aprouve. Ekout li.” Ler bann zapot i tann lavwa Bondye, zot per e tonm azenou lafas anba me Zezi i dir zot: “Leve. Pa per.” (Matye 17:5-7) Ler zot fer sa, sa trwa zapot pa vwar personn eksepte Zezi. Sa vizyon in fini. Ler lizour i fer e zot pe desann lo montanny, Zezi i donn zot sa lord: “Pa koz avek personn lo sa vizyon ziska ki Garson zonm i ganny resisite.”​—Matye 17:9.
Lefet ki Eliya ti dan sa vizyon, sa i fer bann zapot demann en kestyon. Zot dir: “Akoz bann profeser lalwa i dir ki Eliya i bezwen vin avan?” Zezi i reponn: “Eliya in fini vini, me zot pa ti rekonnet li.” (Matye 17:10-12) Zezi pe koz lo Zan ki batize ki ti annan en rol en pe parey pour Eliya. Eliya ti prepar semen pour Elisa e Zan ti prepar semen pour Kris.
Sa vizyon i vreman ankourazan pour Zezi ek son bann zapot! Sa vizyon i donn en apersi laglwar Kris dan Rwayonm Bondye. Alor parey Zezi ti’n promet, bann disip ti vwar “Garson zonm pe vini dan son Rwayonm.” (Matye 16:28) Ler zot ti lo sa montanny, zot ti ‘vwar pour zot menm son laglwar merveye.’ Menm si bann Farizyen ti anvi vwar en siny ki prouve ki Zezi i sa Lerwa ki Bondye in swazir, i pa ti donn zot en siny. Me bann disip ki pros avek Zezi in ganny drwa vwar Zezi sanz laparans e sa in konfirm bann profesi lo Rwayonm. Alor pli tar, Pyer ti kapab ekri: “Nou pli asire ki bann profesi pou ganny akonplir.”​—2 Pyer 1:16-19.
Ki mannyer serten ti vwar Zezi pe vini dan son Rwayonm avan zot mor?
Dan sa vizyon, ki Moiz ek Eliya ti koz lo la avek Zezi?
Akoz sa vizyon kot laparans Zezi ti sanze ti ankourazan pour bann disip Kris?
Pyer ti fidel menm dan leprev
Ki mannyer fidelite ek lafwa Pyer ti ed li pour aksepte koreksyon sorti kot Zezi?